Aansoek teen Transnet ingedienBrian Molefe AfriSake sal ’n aansoek kragtens die Wet op Bevordering van Toegang tot Inligting (PAIA, wetno. 2 van 2000) teen Transnet indien oor die nuwe veelvoudigeproduk-pyplyn (NMPP) se voltooiing en inwerkingstelling. “Brian Molefe, Eskom se uitvoerende hoof, is ter sprake in verskeie projekte en kontrakte wat aansienlik meer gekos het as waarvoor begroot is, wat strek van sy dae as uitvoerende hoof van Transnet tot sy amp as uitvoerende hoof van Eskom,” sê Armand Greyling, regs- en beleidsontleder by AfriSake. Volgens Greyling sal die PAIA-aansoek meer lig op die feit werp dat Molefe nie geag of geprys kan word as vlytig of verantwoordelik nie, ná nuus dat Molefe ’n prestasiebonus toegeken is by Eskom vir sy aandeel in die maatskappy se omset. Volgens interne bronne by Transnet moes die NMPP niks meer as R11 miljard gekos het nie, maar die algehele rekening is tans meer as R29 miljard. Die projek sluit die bou van ’n pyplyn in vir die vervoer van verskeie brandstowwe van Durban in KwaZulu-Natal na Heidelberg in Gauteng. In Desember 2007 het Transnet ’n lisensie van die Nasionale Energiereguleerder van Suid-Afrika (Nersa) ontvang om met die projek te begin. “Verskeie stoortenks in Durban en Heidelberg moes opgegradeer of gebou word om die brandstof te berg asook aan streng gehaltebeheermaatreëls en -standaarde soos deur die Amerikaanse Petroleumbedryf (API 650) uiteengesit, voldoen. Tot op hede is geen sodanige tenks opgegradeer of gebou volgens hierdie standaarde nie. Derhalwe is geen brandstof ooit by wyse van hierdie pyplyn afgelewer nie,” het Greyling laat hoor. Greyling meen dat Eskom se raad ook Molefe se rol in Eskom se agteruitgang sterk moet oorweeg, eerder as om aan hom ’n prestasiebonus toe te ken of hom weer aan te stel as uitvoerende hoof. Die elektrisiteitsreus het nog ’n hou gekry vanjaar toe graderingsagentskappe dit afgegradeer het, wat aandui dat die maatskappy verdere beperkings sal ly namate hul likiditeit onder druk kom. Die jongste berigte meld nou dat Molefe nooit bedank het as Eskom se uitvoerende hoof nie en bloot met onbetaalde verlof was.